**COMUNICAT DE PRESĂ**

**România la cea de-a XXXII-a ediție a Salonului Internaţional de Carte de la Torino**

**(9–13 mai 2019)**

În perioada 9–13 mai 2019 va avea loc cea de-a XXXII-a ediție a Salonului Internațional de Carte de la Torino. Tema ediției din acest an este ***Il gioco del mondo/Jocul lumii****.*

Pentru al unsprezecelea an consecutiv, Institutul Cultural Român, prin Centrul Cărții, Institutul Român de Cultură și Cercetare Umanistică de la Veneția și Accademia di Romania in Roma, organizează participarea țării noastre la cea mai importantă manifestare de profil din Italia cu un stand național intitulat ***Romania: La cultura romena – cultura europea / România: Cultura română – cultură europeană.***

Standul României, cu o suprafață de 120 metri pătrați (Sala România), este realizat în parteneriat cu organizatorii Salonului Internațional de Carte de la Torino, după un concept inspirat de tema principală a ediției din acest an. Pe toată durata salonului, în Sala România vor avea loc atât evenimente literare românești, cât și alte manifestări de gen propuse de organizatori. Ținând cont de tema principală a celei de-a XXXII-a ediții a Salonului Internațional de Carte de la Torino, dar și de contextul actual în care România deține Președinția Consiliului Uniunii Europene, Accademia di Romania in Roma, alături de partenerii săi, a propus realizarea unei grafici moderne, ce evocă apartenența culturii române la cultura europeană și implicit la cea mondială.

Situată în Pavilionul 3 N40–Q41, Sala România va cuprinde: un spațiu dedicat vânzării de carte, organizat cu sprijinul **Librăriei Libris din Brașov**;un spațiu destinat evenimentelor literare șio cabină radio care va găzdui echipa **Radio Torino International**,unul dintre partenerii media tradiționali ai participării României la Salonul de Carte de la Torino.

Pe durata celor cinci zile, în Sala României din cadrul Salonului vor fi organizate manifestări care au scopul de a promova relațiile bilaterale în domeniul literaturii, al traducerilor și al politicilor editoriale. De asemenea, se dorește stimularea interesului specialiștilor, editorilor și traducătorilor pentru literatura română în sens larg, stabilirea de contacte directe între scriitorii invitați şi publicul larg, precum și păstrarea legăturii comunității românești cu valorile culturale ale țării de origine.

La manifestările organizate de Institutul Român de Cultură și Cercetare Umanistică de la Veneția și Accademia di Romania in Roma, pe parcursul desfășurării Salonului Internațional de Carte de la Torino, vor participa circa patruzeci de invitați, români și italieni, aparținând unor domenii variate, reprezentative pentru profilul manifestării: scriitori, româniști, traducători de literatură română în limba italiană, istorici, jurnaliști, critici literari și reprezentanți ai unor edituri italiene (*a se vedea în Anexă programul evenimentelor literare*).

Pe durata celor cinci zile, la evenimentele literare din Sala României vor participa: Giancarlo Baffo, Mauro Barindi, Igor Bergler, Antonio Buozzi, Riccardo Calimani, Irma Maria Grazia Carannante, Mario Casella, Dan Octavian Cepraga, Aura Christi, Horia Corneliu Cicortaş, Alessio Colarizi Graziani, Nicolae Dabija, Gian Luca Del Marco, Antonio Di Gennaro, Marco Dotti, Vincenzo Fiore, Luigi Franco, Gabriela Gheorghişor, Guido Guastalla, Olga Irimciuc, Bruno Mazzoni, Angelo Mitchievici, Valeriu Nicolae, Nicolae Oprea, Andrea Pipino, Max Ponte, Ion Pop, Adrian Popescu, Elena Liliana Popescu, Violeta Popescu, Giovanni Rotiroti, Roberto Russo, Vanni Santoni, Roberto Scagno, Francesco Testa, Paolo Tomasella, Michela Topala, Eugen Uricaru, Geo Vasile, Davide Zaffi.

Organizarea anuală a prezenței României la Salonul Internațional de Carte de la Torino se înscrie în strategia Institutului Cultural Român și a filialelor sale din Italia privind promovarea literaturii şi culturii române în Italia.

**Organizatori:** Institutul Cultural Român, Centrul Cărții, Institutul Român de Cultură și Cercetare Umanistică de la Veneția, Accademia di Romania in Roma.

**Parteneri:** Salone Internazionale del Libro di Torino, Fondazione Circolo dei Lettori di Torino, Associazione Torino: La città del Libro și Librăria Libris din Brașov.

**Patronaje:** Ambasada României în Republica Italiană, Reprezentanța Comisiei Europene în Italia și Consulatul General al României la Torino.

**Parteneri media:** Radio Torino International, Radio România, Observator Cultural și revista bilingvă „Orizonturi culturale italo– române”.

**ACCADEMIA DI ROMANIA DIN ROMA**

Tel. +39.06.3201594; e-mail. accadromania@accadromania.it

**INSTITUTUL ROMÂN DE CULTURĂ ŞI CERCETARE UMANISTICĂ DE LA VENEŢIA**

Tel. +39.041.5242309; e-mail: istiorga@tin.it